Broj: 711-I-714-P-223/22-02-19

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Sonje Doline, prokuristice trgovačkog društva Dubrovnik Insider d.o.o.**,na 167. sjednici održanoj dana 12. travnja 2022.g. daje sljedeće

**OČITOVANJE**

**Zaposlenik trgovačkog društva u kojem jedinica lokalne i/ili područne (regionalne) samouprave ima većinski udio u vlasništvu nije, u smislu članka 3. stavka 1. i 2. ZSSI-a, obveznik navedenog Zakona, niti se na njega isti Zakon primjenjuje.**

 Obrazloženje

Zahtjev za očitovanjem Povjerenstva podnijela je Sonja Dolina, prokuristica trgovačkog društva Dubrovnik Insider d.o.o. U Povjerenstvu je zahtjev zaprimljen 08. travnja 2022. godine pod poslovnim brojem 711-U-4104-P-223/22-01-4, povodom kojeg se vodi predmet broj P-223/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje.

U zahtjevu podnositeljica navodi da je vlasnica lokalnog medija, trgovačkog društva Dubrovnik Insider d.o.o. te da je njezin suprug u navedenoj tvrtki član Uprave. Nadalje, podnositeljica navodi da je njezin suprug i zaposlenik društva Sanitat Dubrovnik d.o.o. na radnom mjestu tržničar te da nije u Upravi navedenog društva. Podnositeljica navodi kako društvo Dubrovnik Insider d.o.o., kao i svi lokalni mediji, uredno objavljuje priopćenja društva Sanitad Dubrovnik d.o.o., međutim, da je društvu Dubrovnik Insider d.o.o. odbijeno produljenje ugovora, uz obrazloženje da je podnositeljica u sukobu interesa, jer je njezin suprug ujedno zaposlenik društva Sanitat Dubrovnik d.o.o .

Uvidom u sudski registar trgovačkog suda u Dubrovniku, utvrđeno je da je pod brojem MBS: 060363080 upisano trgovačko društvo Dubrovnik Insider d.o.o., čiji je jedini osnivač Sonja Dolina, koja je ujedno i prokuristica društva, dok Rade Dolina, kao član Uprave zastupa navedeno društvo pojedinačno i samostalno.

Nadalje, uvidom u sudski registar Trgovačkog suda u Dubrovniku utvrđeno je da je pod brojem MBS: 060159042 upisano trgovačko društvo Sanitat Dubrovnik d.o.o. čiji su osnivači Grad Dubrovnik, Općina Dubrovačko Primorje, Općina Janjina, Općina Konavle, Općina Ston, Općina Trpanj, Općina Župa Dubrovačka i Općina Orebić. Kao osoba ovlaštena za zastupanje upisana je članica uprave Klaudia Barčot.

Povjerenstvo ističe kako je člankom 3. stavcima 1. i 2. ZSSI-a navedeno tko se sve smatra obveznikom Zakona. Nadalje, Povjerenstvo napominje kako su u odnosu na trgovačka društva u većinskom vlasništvu jedinica lokalne i/ili područne (regionalne) samouprave obveznici zakona samo predsjednici i članovi uprava takvih trgovačkih društava.

U konkretnom slučaju to znači da je Klaudia Barčot, kao članica uprave trgovačkog društva Sanitat Dubrovnik d.o.o., obveznica ZSSI-a, ali ne i Rade Dolina koji je zaposlenik navedenog trgovačkog društva.

Stoga, Povjerenstvo ističe kako suprug podnositeljice zahtjeva kao zaposlenik trgovačkog društva Sanitat Dubrovnik d.o.o. nije obveznik ZSSI-a, pa se u tom smislu niti ne može govoriti o sukobu interesa u smislu ZSSI-a, osim ako je navedena situacija eventualno propisana kao potencijalni sukob interesa određenim općim aktom ili Etičkim kodeksom tog trgovačkog društva, u smislu navedenih akata.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana